‘Skryf deel van Kouga-skuld af’ | News24
‘Skryf deel van Kouga-skuld af’
: Retief Odendaa. Foto: VERSKAF
DIE Nelson Mandelabaai-metro se burgemeesterskomitee gaan aan die metroraad aanbeveel dat die helfte van die Kouga-munisipaliteit se waterskuld afgeskryf word en dat die balans rentevry oor ’n driejaartydperk terugbetaal word.Die metro verskaf water in grootmaat aan die Kouga-munisipaliteit en verbruik word maandeliks deur metertoerusting op groot toevoerpype gemeet.Retief Odendaal, burgemeesterskomiteelid vir begroting en tesourie, het gister aan die burgemeesterskomi-tee gesê die metro het sedert 14 Desember 2012 tot die verwydering van die metertoerusting in April 2016 ’n geskatte rekening aan Kouga verskaf.Hy het die burgemeesterskomitee gevra om aan die metroraad aan te beveel dat R24 737 312,31 van Kouga se waterskuld afgeskryf word en dat die res oor ’n tydperk van 36 maande rentevry betaal word.“Kouga het dit baie duidelik gemaak dat die grootte van die rekening die munisipaliteit finansieel sal knak en dat hulle stappe sal doen om ons te keer om die geld van hulle te eis.“Die Kouga-munisipaliteit was nog nooit agterstallig met sy betalings aan die metro nie. Dit is pynlik, maar dit is ’n fout van die verlede,” het Odendaal gesê.Mongameli Bobani, onderburgemeester, het kapsie gemaak teen die beplande aanbeveling. “Ek stem nie saam oor die kwessie nie. Dit kan pynlik wees om R24 miljoen af te skryf. Dit is belastingbetalersgeld wat aan ons toevertrou is. Die rekeningstelsel is in ’n chaos. Maar dit is nie ’n chaos net vir die Kouga-munisipaliteit nie. Dit is ’n chaos vir al die metro se inwoners.”Volgens Bobani skuld die Kouga-munisipaliteit die metro baie geld. “Daardie geld behoort aan die metro se inwoners en hulle moet dit betaal,” het hy bygevoeg.